b'\n_START_ARTICLE_\nLucij Anej Seneka\n_START_SECTION_\n\xc5\xbdivljenje\n_START_PARAGRAPH_\nNjegov o\xc4\x8de je bil Seneka starej\xc5\xa1i, premo\xc5\xbeni retor iz konjeni\xc5\xa1ke (ordo equester) dru\xc5\xbeine, materi je bilo ime Helvija. Bil je drugi izmed treh bratov. Senekova dru\xc5\xbeina je \xc5\xbeivela v Cordobi v Hispaniji, zato sklepamo, da se je tam tudi rodil, \xc4\x8detudi o tem ni dokumentiranih dokazov. Aneji naj bi se sicer v Hispanijo priselili nekje iz Etrurije ali \xc5\xa1e vzhodneje proti Iliriji. Senekov starej\xc5\xa1i brat Gallio je postal prokonzul Rimske province Aheje, sin mlaj\xc5\xa1ega brata Aneja Mele pa je bil pesnik Mark Anej Lukan._NEWLINE_V Rimu je \xc5\xa1tudiral retoriko, kjer se je tudi podrobno seznanil s helenizirano stoi\xc5\xa1ko filozofijo Atala in Sotiona._NEWLINE_Ko je leta 41 Klavdij nasledil Kaligulo, je cesarjeva tretja \xc5\xbeena Varerija Mesalina dosegla, da je Klavdij Seneko izgnal na Korziko, ker naj bi zagre\xc5\xa1il pre\xc5\xa1u\xc5\xa1tvo s Kaligulovo sestro Julijo Livilo. V tem \xc4\x8dasu se je intenzivno posvetil preu\xc4\x8devanju filozofije in narave (kakor sicer priporo\xc4\x8da rimska stoa). _NEWLINE_Leta 49 je Klavdijeva \xc4\x8detrta \xc5\xbeena, Agripina Mlaj\xc5\xa1a, poklicala Seneko nazaj v Rim, da bi vzgajal njenega tedaj 12-letnega sina Nerona, s tem pa se je kon\xc4\x8dalo Senekovo izgnanstvo. Na Agripinino vztrajanje je Klavdij ob svoji smrti za svojega naslednika izbral mladega Nerona (namesto njegovega sina Britanika), to pa je Seneki po _NEWLINE_Klavdijevi smrti omogo\xc4\x8dilo visok polo\xc5\xbeaj v cesarski oblasti._NEWLINE_Tako je od 54 do 62, Seneka slu\xc5\xbeboval kot Neronov svetovalec, skupaj s pretorijskim prefektom Sekstom Afranijem Burom. Najve\xc4\x8dji vpliv naj bi Seneka imel zlasti v prvem letu, tj. pred Britanikovo smrtjo. Mnogi zgodovinarji smatrajo Neronovo zgodnjo vladavino ob podpori Seneke in Bura kot solidno. Vendar je njun vpliv s\xc4\x8dasoma pe\xc5\xa1al. Leta 59 sta ste\xc5\xbeka privolila v Agripinin umor, Seneka pa je Senatu napisal pismo v Neronov zagovor. Po Burovi smrti in obto\xc5\xbebah o poneverbi se je Seneka umaknil iz politike ter se ponovno posvetil \xc5\xa1tudiju in pisanju.\n_START_SECTION_\nDel\xce\xbf\n_START_PARAGRAPH_\nSenekova dela zajemajo ducat filozofskih esejev in dialogov, \xc4\x8dez sto pisem, ki obravnavajo moralne probleme, devet tragedij, satiro ter meteorolo\xc5\xa1ki esej._NEWLINE_Senekove tragedije so veliko brali in preu\xc4\x8devali na univerzah v srednjem veku in renesansi, saj so ga zgodnji kristjani odobravali in cenili. Imele so velik vpliv na dramatko v Elizabetinski Angliji (Shakespeare), Franciji (Corneille in Racine), in na Nizozemskem (Joost van den Vondel). Senekova dramatika naj bi bila vir in navdih t. i. ma\xc5\xa1\xc4\x8devalne tragedije, za\xc4\x8den\xc5\xa1i s \xc5\xa0pansko tragedijo Thomasa Kyda.'